മണ്ണിടിച്ചില് ഭീഷണി ദുരിതം പേറി ചേനമല നിവാസികള് കല്പറ്റ: ഒരു മഴ പെയ്താല് ഏതുസമയവും മണ്ണിടിയുമെന്ന ഭീതിയില് കഴിയുകയാണ് ചേനമല നാലുസെന്റ് കോളനിക്കാര്. കല്പറ്റ നഗരസഭ 23ാം വാര്ഡ് അഡ്ലൈഡില് ചേനമല പ്രദേശത്ത് താമസിക്കുന്ന കുടുംബങ്ങളില് പകുതിയിലേറെയും പട്ടികജാതിവര്ഗ ഇതര വിഭാഗത്തില്പെട്ടവരാണ്. കുന്നിനു മുകളിലെ ചെങ്കുത്തായ ഭാഗത്ത് സ്ഥിതിചെയ്യുന്ന കോളനിയിലെ മിക്ക വീടുകളുടെയും സ്ഥിതി പരിതാപകരമാണ്. വീടുകള് പലതും മണ്ണിടിച്ചില് ഭീഷണി നേരിടുന്നവയാണ്. കഴിഞ്ഞ ദിവസങ്ങളില് പെയ്ത ശക്തമായ മഴയില് പ്രദേശത്തെ വസന്തന്, ആറുമുഖന്, സുകുമാരന് എന്നിവരുടെ വീടുകളില് മണ്ണിടിഞ്ഞു. വീടിെന്റ പിറകിലും മുന്വശത്തും മണ്ണിടിച്ചില് ഉണ്ടായതോടെ കുടുംബങ്ങളെ ക്യാമ്ബിലേക്ക് മാറ്റിയിരുന്നു. ഏറെ പ്രയാസപ്പെട്ടാണ് ഈ കുടുംബങ്ങളെ മാറ്റിയത്. മണ്ണിടിച്ചിലില് വീടുകള്ക്ക് കേടുപാടുകളും സംഭവിച്ചു. ടി. സിദ്ദീഖ് എം.എല്.എ കഴിഞ്ഞദിവസം സ്ഥലം സന്ദര്ശിക്കുകയും പ്രശ്ന പരിഹാരത്തിന് ആവശ്യമായ നടപടികള് സ്വീകരിക്കാമെന്നും അറിയിച്ചിരുന്നു. മഴ കനത്താല് ബന്ധുവീടുകളിലേക്ക് താമസം മാറേണ്ട ഗതികേടിലാണ് വര്ഷങ്ങളായി പ്രദേശവാസികള്. വിഷയത്തില് വില്ലേജ് ഓഫിസര് മുതല് മന്ത്രിവരെയുള്ളവര്ക്ക് പരാതി നല്കിയിട്ടും പ്രയോജനവുമുണ്ടായില്ലെന്ന് പ്രദേശവാസികള് പറയുന്നു.